Forslag til Rådets forordning (EF) om iværksættelsen af foranstaltninger som led i førtiltrædelsesstrategien for Cypern og Malta

(2000/C 56 E/12)

KOM(1999) 535 endelig udg. - 1999/0199(CNS)

(Forelagt af Kommissionen den 13. oktober 1999)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Rådet (almindelige anliggender) besluttede på samlingerne i henholdsvis marts og april 1995, at tiltrædelsesforhandlingerne med Cypern og Malta skulle indledes seks måneder efter afslutningen af regeringskonferencen.

(2) Det Europæiske Råd i Luxembourg traf i december 1997 beslutning om en særlig førtiltrædelsesstrategi for Cypern og mente, at Cyperns tiltrædelse skulle komme de to befolkningsgrupper til gode og bidrage til fred og forsoning mellem borgerne.

(3) Efter Det Europæiske Råd i Wien i december 1998, som så med tilfredshed på Maltas beslutning om at genoptage sin ansøgning om tiltrædelse af Den Europæiske Union, forelagde Kommissionen i februar 1999 en ajourføring af udtalelsen fra 1993.

(4) Rådet (almindelige anliggender) opfordrede på samlingen i marts 1999 Kommissionen til snarest muligt at fremsætte passende forslag til fastlæggelse af en særlig førtiltrædelsesstrategi for Malta.

(5) Det er nødvendigt, at instrumentet, tiltrædelsespartnerskaberne for Cypern og Malta, etableres efter de principper, der er fastlagt i Rådets forordning (EØF) nr. 622/98 af 16.3.1998(1) for ansøgerstaterne fra Central- og Østeuropa, således at bistanden fra Det Europæiske Fællesskab rettes mod prioriteter og mål i tilknytning til tiltrædelsen.

(6) Bestemmelserne i nærværende forordning er baseret på de politiske kriterier, der blev fastlagt af Det Europæiske Råd i København i 1993, blandt andet respekten for de demokratiske principper, retsstaten, menneskerettigheder og grundlæggende frihedsrettigheder, samt respekten for folkeretten, dvs. de principper, der er fundamentet for Den Europæiske Unions og medlemsstaternes politikker.

(7) Finansprotokollerne for Cypern og Malta udløber den 31. december 1999.

(8) Cypern og Malta kan hvad angår tiltag af regional interesse nyde godt af finansieringer over budgetkontoen for MEDA.

(9) Iværksættelsen af nærværende forordning kan bidrage til at virkeliggøre Fællesskabets mål for vedtagelsen af denne forordning findes der i traktaten kun de i artikel 308 hjemlede beføjelser -

UDSTEDT FØLGENDE FORORDNING:

Artikel 1

1. Den Europæiske Unions førtiltrædelsesstrategi for Cypern og Malta er blandt andet baseret på:

- Etablering af tiltrædelsespartnerskaber med Cypern og Malta.

- Støtte til de foranstaltninger, således om de følger af analysen af situationen i de forskellige stater, som der skal satses på ved forberedelserne til tiltrædelse, på baggrund af de politiske og økonomiske kriterier og de forpligtelser, der er forbundet med medlemskab af Den Europæiske Union, og som Det Europæiske Råd har fastlagt.

- Deltagelse i visse fællesskabsprogrammer og -agenturer.

2. Rådet træffer med kvalificeret flertal på forslag af Kommissionen afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hver ansøgerstat, samt om senere væsentlige tilpasninger heraf.

Artikel 2

I forbindelse med samarbejdsprojekter og -foranstaltninger kan der ydes bistand til såvel den cypriotiske og den maltesiske stat og regionerne som lokale myndigheder, regionale organisationer, offentlige instanser, lokalsamfund og traditionelle samfund, erhvervsfremmende organisationer, kooperativer og civilsamfundet, herunder organisationer for arbejdsmarkedets parter, sammenslutninger, stiftelser og ikke-statslige organisationer.

Artikel 3

Samarbejdsprojekter, der antager form af gavebistand, kan til orientering finansiere inden for følgende områder:

- Faglig bistand, undervisning eller andre tjenesteydelser, leverancer og arbejder, samt revision og evaluerings- og kontrolbesøg for de i artikel 1 nævnte mål.

- I tilfældet med Cypern, enhver foranstaltning, som sigter mod at tilnærme de to befolkningsgrupper.

Artikel 4

1. Fællesskabets finansiering kan bl.a dække udgifter til investering, herunder dog ikke køb af fast ejendom eller faste udgifter (bl.a. til administration, vedligeholdelse og drift), idet det i projektet skal tilstræbes, at faste udgifter afholdes af støttemodtageren selv.

2. Partnerne, jf. artikel 2, yder selv et finansielt bidrag til de enkelte samarbejdsforanstaltninger. Bidragets størrelse fastlægges ud fra partnernes betalingsmuligheder og under hensyn til foranstaltningens art. Er partneren en ikke-statslig organisation eller en lokalsamfundsorganisation, kan bidraget i særlige tilfælde ydes i form af naturalier.

3. Foranstaltningerne kan eventuelt finansieres sammen med andre bidragsydere, især medlemsstaterne.

4. Kommissionen kan sammen med medlemsstaterne træffe foranstaltninger til sikring at et godt samarbejde med andre bidragsydere.

Artikel 5

I tilfælde, hvor en grundlæggende forudsætning for videreførelse af førtiltrædelsesstøtten til Cypern og Malta ikke længere er opfyldt, således bl.a. i tilfælde hvor demokratiets og retsstatens principper, menneskerettigheder og de grundlæggende frihedsrettigheder eller folkeretten krænkes, og/eller når de fremskridt, der gøres mod virkeliggørelse af Københavnskriterierne, er utilstrækkelige, vedtager Rådet med kvalificeret flertal på forslag af Kommissionen passende foranstaltninger hvad angår enhver form for førtiltrædelsesstøtte til Cypern eller Malta.

Artikel 6

1. Kommissionen forestår undersøgelses-, beslutnings- og forvaltningsarbejdet i forbindelse med de i denne forordning omhandlede projekter på grundlag af gældende budgetprocedurer, særlig bestemmelserne i finansforordningen vedrørende Den Europæiske Unions almindelige budget.

2. Førtiltrædelsesstøtten dækker også udgifter til identifikation, iværksættelse, opfølgning, kontrol og evaluering af de pågældende interventioner.

3. Ved den forudgående evaluering af projekter og programmer tages der hensyn til:

- foranstaltningernes gennemslagskraft og bæredygtighed

- miljøaspektet

- hvorvidt institutionerne er tilstrækkeligt udviklede til, at projekternes og programmernes sigte kan realiseres

- erfaringerne fra andre tilsvarende projekter og programmer

- kulturelle og sociale aspekter, ligestilling af kønnene.

4. Kommissionen kan på grundlag af en analyse i hvert enkelt tilfælde af kapaciteten til at varetage forvaltningen af nationale og sektorrettede programmer eller projekter, finanskontrolprocedurer og strukturer vedrørende offentlige finanser beslutte at fravige det krav om forudgående godkendelse, der er nævnt i stk. 3, og lade implementerende organer i ansøgerlandene forvalte støtten decentralt. En sådan fravigelse er betinget af opfyldelse af:

- de minimumskriterier for vurdering af, om de implementerende organer i ansøgerlandene er i stand til at forvalte støtten, og de minimumsbetingelser for sådanne implementerende organer, der er fastlagt i bilaget til denne forordning

- de specifikke bestemmelser, bl.a. vedrørende udbud, vurdering af bud, tildeling af kontrakter og gennemførelse af Fællesskabets direktiver om offentlige indkøb, der fastsættes i finansieringsaftaler med hvert enkelt modtagerland.

5. For så vidt angår foranstaltninger, der indebærer udbetaling af mere end 2 mio. EUR pr. projekt eller program i henhold til denne forordning, træffes der beslutning på grundlag af proceduren i artikel 7.

Kommissionen meddeler det i artikel 7 omhandlede udvalg, hvilke finansieringsbeslutninger den agter at træffe vedrørende projekter og programmer af en størrelse på 2 mio. EUR eller derunder. Dette sker senest en uge, inden beslutningen træffes.

6. Kommissionen kan, uden at der skal indhentes udtalelse fra det i artikel 7 omhandlede udvalg, indgå de ekstra forpligtelser, der er nødvendige for at dække overskridelser, der kan forudses, eller som faktisk er forekommet i forbindelse med disse projekter og programmer, når overskridelsen eller det ekstra behov udgør 20 % eller derunder af den forpligtelse, der oprindeligt blev indgået ved finansieringsbeslutningen.

7. Det skal fremgå af alle finansieringsaftaler og -kontrakter, at Kommissionen og Revisionsretten kan gennemføre kontrol på stedet ifølge de sædvanlige metoder, som er fastlagt i Kommissionens gældende bestemmelser, herunder bestemmelserne i finansforordningen vedrørende Den Europæiske Unions almindelige budget.

8. Hvor der som led i projekterne og programmerne indgås finansieringsaftaler mellem Fællesskabet på den ene side og Cypern eller Malta på den anden side, skal det fremgå af disse, at Fællesskabet ikke afholder udgifter til betaling af skatter, afgifter og gebyrer.

9. Alle fysiske og juridiske personer i medlemsstaterne og Cypern og Malta kan deltage i udbud og kontrakter på lige vilkår.

10. Alle leverancer skal have oprindelse i medlemsstaterne eller Cypern eller Malta.

Artikel 7

Der oprettes et forvaltningsudvalg (herefter benævnt udvalget).

I tilfælde af at der henvises til proceduren i denne artikel, er det forvaltningsproceduren i artikel 4 i Rådets afgørelse 1999/468/EF, der finder anvendelse.

Det i artikel 4, stk. 3, i afgørelse 1999/468/EF omhandlede tidsrum er fastsat til tre måneder.

Artikel 8

Hvert år afholdes der møde i det i artikel 7 omhandlede udvalg, hvor det på grundlag af en redegørelse, der forelægges af en repræsentant for Kommissionen, drøftes, hvilke generelle retningslinjer der bør anlægges for foranstaltningerne i det kommende år.

Artikel 9

Kommissionen foretager med regelmæssige mellemrum undersøgelser af de foranstaltninger, der finansieres af Fællesskabet, både for at fastslå, om målsætninger i disse er blevet realiseret, og for at opstille retningslinjer for, hvordan fremtidige foranstaltninger kan gøres mere effektive. Kommissionen forelægger det i artikel 7 omhandlede udvalg en oversigt over, hvilke undersøgelser der er foretaget, således at udvalget i givet fald kan behandle disse nærmere. Undersøgelsesrapporterne står til rådighed for medlemsstaterne efter anmodning og for Europa-Parlamentet.

Artikel 10

Tre år efter ikrafttrædelsen af denne forordning forelægger Kommissionen Europa-Parlamentet og Rådet en helhedsvurdering af de foranstaltninger, som Fællesskabet har finansieret på grundlag af denne forordning, samt et forslag til, hvordan denne forordning bør udformes for fremtiden, og i givet fald forslag til, hvilke ændringer der bør gennemføres heri.

Artikel 11

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning træder i stedet for finansprotokollerne for Cypern og Malta fra og med år 2000 for en periode på fem år.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 85 af 20.3.1998, s. 1.

BILAG

MINIMUMSKRITERIER OG -BETINGELSER FOR AT LADE ANSØGERLANDENES IMPLEMENTERENDE ORGANER FORVALTE STØTTEN DECENTRALT (ARTIKEL 6)

1. Minimumskriterier for vurdering af, om de implementerende organer i ansøgerlandene er i stand til at forvalte støtten

Kommissionen skal anvende følgende kriterier til vurdering af, hvilke implementerende organer i ansøgerlandene der er i stand til at forvalte støtten decentralt:

i) der skal findes en veldefineret ordning for forvaltning af midlerne med en fuldstændig intern forretningsorden og en klar definition af det institutionelle og personlige ansvar

ii) magtadskillelsesprincippet skal overholdes for at undgå enhver risiko for interessekonflikt for så vidt angår indkøb og betaling

iii) det personale, der får tildelt opgaven, skal være fyldestgørende. De pågældende personer skal havde de fornødne kvalifikationer og erfaringer samt sproglige færdigheder og skal være fuldt uddannet i gennemførelsen af fællesskabsprogrammer.

2. Minimumsbetingelser for at lade ansøgerlandenes implementerende organer forvalte støtten decentralt

Det kan overvejes at give et implementerende organ i et ansøgerland tilladelse til decentral forvaltning med efterfølgende kommissionskontrol, hvis følgende betingelser er opfyldt:

i) bevis for effektiv intern kontrol, herunder en uafhængig revisionsfunktion og en effektiv ordning for regnskabsføring og finansberetning, der opfylder internationalt accepterede revisionsnormer

ii) en nylig finansrevision og operationel revision, der viser en effektiv og rettidig forvaltning af fællesskabsstøtte eller nationale foranstaltninger af lignende art

iii) en troværdig national finanskontrolordning for de implementerende organer

iv) indkøbsbestemmelser, der er godkendt af Kommissionen, idet de opfylder kravene i afsnit IX i finansordningen vedrørende De Europæiske Fællesskabers almindelige budget

v) tilsagn fra den nationale anvisningsberettigede om at bære det fulde finansielle ansvar for midlerne.

Denne fremgangsmåde berører ikke Kommissionens og Revisionsrettens ret til at kontrollere udgifterne.